बोलीं- उसने अपने पिता को क्रिमिनल केस से बचाने के बदले ₹1 करोड़ ऑफर किए
Maharashtra's Deputy Chief Minister Devendra Fadnavis Wife Amruta Fadnavis files FIR against designer in Mumbai for bribery. महाराष्ट्र के उपमुख्यमंत्री देवेंद्र फडणवीस की पत्नी अमृता फडणवीस ने मुंबई में एक डिजाइनर के खिलाफ FIR दर्ज की
महाराष्ट्र के डिप्टी CM देवेंद्र फडणवीस की पत्नी अमृता फडणवीस ने मुंबई में एक महिला डिजाइनर के खिलाफ FIR दर्ज कराई है। अमृता का आरोप है कि उसने अपने पिता के खिलाफ दर्ज आपराधिक मामले को खत्म करने के लिए एक करोड़ रुपए की रिश्वत देने की पेशकश की। साथ ही उन्हें साजिश करके फंसाने की धमकी भी दी।
डिजाइनर का नाम अनिक्षा है। अमृता ने कहा कि 18 और 19 फरवरी को अनिक्षा ने अनजान नंबर से अपने वीडियो क्लिप, वॉयस नोट्स और मैसेज भेजे थे। इसके जरिए उसने अमृता को धमकाने की कोशिश की थी।
अमृता ने 20 फरवरी को FIR दर्ज कराई। इस पर पुलिस ने डिजाइनर और उसके पिता के खिलाफ साजिश रचने और भ्रष्टाचार निरोधक अधिनियम के तहत केस दर्ज किया है। यह मामला मीडिया में अब आया है।
वहीं मीडिया रिपोर्ट्स के मुताबिक, इस मामले में गुरुवार को एक शख्स को गिरफ्तार किया गया है और उससे पूछताछ की जा रही है।
पढ़िए अमृता ने FIR में क्या लिखवाया... 
अमृता ने पुलिस को बताया, 'अनिक्षा नाम की डिजाइनर ने नवंबर 2021 में पहली बार मुझसे संपर्क किया था। उसने मुझे बताया था कि वह कपड़े, ज्वेलरी और फुटवियर डिजाइन करती है। हम दोनों की मुलाकात एक कार्यक्रम में हुई थी। इस दौरान अनिक्षा ने मुझसे उसकी डिजाइन की हुई ज्वेलरी और फुटवियर पहनने और उनका प्रमोशन करने की अपील की थी। मुझे उस पर तरस आया और मैंने हां कर दी। पहली मुलाकात में उसने मुझे बताया था कि उसकी मां की मौत हो चुकी है। 
एक बार मेरे घर आकर उसने मेरे स्टाफ के लोगों को कपड़े और ज्वेलरी दी थी और मुझसे रिक्वेस्ट की थी कि मैं उन्हें पहनूं। मुझे याद नहीं है कि मैंने उसकी दी ड्रेस कभी पहनी भी थी या नहीं। इन चीजों को मेरे स्टाफ ने लौटा दिया या डोनेट कर दिया था, क्योंकि मेरे पास उसका दिया कोई सामान नहीं है। 
ऐसी ही एक मुलाकात में अनिक्षा ने दावा किया था कि उसके पिता के कई पॉलिटिकल पार्टी के नेताओं के साथ करीबी संबंध हैं। उसने वहां मौजूद एक कर्मचारी को लिफाफा देकर मुझे देने को कहा जब मैंने लिफाफा खोला तो उसमें हाथ से लिखा हुआ नोट था। उसमें क्या लिखा हुआ था मुझे समझ नहीं आया और मैंने उसे एक तरफ रख दिया।
एक बार अनिक्षा ने मेरे बॉडीगार्ड से झूठ बोला और मेरी कार में बैठी गईं। उसने मुझे बताया कि उसके पिता पुलिस को सटोरियों की जानकारी देते थे। उसने ऑफर किया कि अगर इन सटोरियों के खिलाफ एक्शन लेना है, तो पुलिस से कहकर पैसे भी कमाए जा सकते हैं। या फिर कोई एक्शन न लेकर सटोरियों से पैसे ऐंठे जा सकते हैं। ये सुनने के बाद मैंने उसे कार से नीचे उतरने को कहा। फिर मैंने उसके कॉल उठाने बंद कर दिए।
16 फरवरी को रात 9 बजकर 30 मिनट पर अनिक्षा ने मुझे कॉल करके बताया कि उसके पिता को एक केस में आरोपी बनाया गया है। अगर मैं उन्हें बचा लेती हूं तो वह मुझे 1 करोड़ रुपए देगी। यह सुनने के बाद मैंने फोन रख दिया और उसका नंबर ब्लॉक कर दिया।'
अमृता से जुड़ी ये खबरें भी पढ़ सकते हैं...
महाराष्ट्र गवर्नर को मिला उपमुख्यमंत्री की पत्नी का साथ, अमृता फडणवीस बोलीं- राज्यपाल दिल से एक मराठी मानुष
महाराष्ट्र में छत्रपति शिवाजी पर राज्यपाल भगत सिंह कोश्यारी की टिप्पणी पर विवाद के बीच, उपमुख्यमंत्री देवेंद्र फडणवीस की पत्नी अमृता फडणवीस उनके समर्थन में उतर आईं थीं। उनका मानना है कि राज्यपाल दिल से एक मराठी मानुष हैं। महाराष्ट्र आने के बाद उन्होंने मराठी सीखी है। राज्यपाल कोश्यारी की टिप्पणी के विरोध में शिंदे गुट के विधायकों ने नाराजगी जताई थी। पूरी खबर यहां पढ़ें...
फडणवीस की पत्नी ने मोदी को राष्ट्रपिता बताया, कहा- गांधी जी पुराने भारत के, प्रधानमंत्री न्यू इंडिया के फादर ऑफ नेशन
महाराष्ट्र के डिप्टी CM देवेंद्र फडणवीस की पत्नी ने प्रधानमंत्री नरेंद्र मोदी को आधुनिक भारत का राष्ट्रपिता बताया था। उनसे जब महात्मा गांधी के बारे में पूछा गया तो उन्होंने कहा था कि देश के दो राष्ट्रपिता हैं। अमृता फडणवीस नागपुर में ‘अभिव्यक्ति वैदर्भीय लेखिका संस्था’ की ओर से ‘अभिरूप न्यायालय’ कार्यक्रम में हिस्सा लेने पहुंची थीं। इस दौरान ही उन्होंने यह बयान दिया था। पूरी खबर यहां पढ़ें...